Bezártuk a 2015/16-os évadot - Nyitólap - Budaörsi Latinovits Színház
Bezártuk a 2015/16-os évadot
Nagy örömmel osztjuk meg társulatunk három új tagjának nevét és az új évad tervezett bemutatóit.
Nyolc bemutatót tartott a lezárult évadban a Budaörsi Latinovits Színház, ötöt saját színháztermében, kettőt a közeli Ifjúsági Klubban, és egyet partnerszínházában, a Sanyi és Arankában Budapesten. Az évadzáró társulati ülésen Frigyesi András igazgató ésBerzsenyi Bellaagh Ádám művészeti vezető elmondta: a színház egyre nagyobb szakmai elismertségét jelzi, hogy idén a számos tájmeghívás mellett hat szakmai fesztiválra is invitálást kapott a társulat.
• Most Fesztivál, Tatabánya – Hazatérés
• POSzT – Liliomfi
• Kisvárdai Színházi Fesztivál – Liliomfi
• Gyulai Shakespeare Fesztivál – Rómeó és Júlia
• Budapesti Nyári Fesztivál (Városmajor) – Pinokkió, Legyetek jók, ha tudtok!, Liliomfi
• Művészetek Völgye – Liliomfi
A POSzT-ról az Ifj. Vidnyánszky Attila által rendezett Liliomfi három díjat is elhozott: a Különdíjat, valamint a Legjobb harminc év alatti színésznő és színész díját is, csoportosan. A Kisvárdai fesztiválon ugyanez az előadás a Diákzsűri különdíját nyerte el, ezzel is öregbítve a budaörsi színház hírnevét.
A Latinovits Színház társulata az elmúlt évadtól kezdődően hat színészből állt –Bohoczki Sára, Bregyán Péter, Ilyés Róbert, Ódor Kristóf, Páder Petra és Spolarics Andrea. Őket három új tag egészíti ki ősztől: a közelmúltban szabadúszó, a budaörsiek számára a Lukáts Andor által rendezett Egérfogóból is jól ismert Takács Katalin, a frissen végzett és Budaörsön már három előadásban be is mutatkozott Böröndi Bencevalamint az eddig vendégként, de szintén több produkcióban színpadon állt Chován Gábor.
Spolarics Andreát Kaszás Attila-díjra jelölték, amelyre még augusztus 17-ig lehet szavazni a www.kaszasattiladij.hu oldalon.
Kényeztetik a gyerekeket
A Budaörsi Latinovits Színház többszintű ifjúsági programja valamint gyermek és ifjúsági bérletrendszere egyre népszerűbb a városban és a kistérségben. Ezek során a helyi bemutatókon túl a kisebbeknek és nagyobbaknak lehetőségük van megtekinteni néhányat az ország legszínvonalasabb gyerekelőadásai közül is, vendégelőadás formájában. Fontosak a tanári segédanyagok, a drámafoglalkozások, a közönségtalálkozók és az elmaradhatatlan kulisszajárások is.
Az évad lezártával nem zárták be a kapukat is – a Latinovitsban három párhuzamos új próbafolyamat indult el, ezek a munkák már a következő évad első bemutatóit készítik elő. Így kezdett el dolgozni Tasnádi Csaba a Két Lotti című zenés gyerekelőadáson,Znamenák István a Hazudj inkább, kedvesem! című komédián és Kovács Kristóf a Godot-ra várván.